AARHUS: Hvis man vil lave en visionsplan for Aarhus Bugt, er man nødt til at have have den fornødne viden.

Det var politiker Marc Perera Christensen (K) og erhvervskvinde og folketingskandidat Mona Juul (K) enige om, da Det Konservative Folkeparti lørdag havde inviteret til offentlig konference om Aarhus bugt.

- Debatten skal nuanceres, og den skal baseres på viden, sagde Marc Perera Christensen.

Alle byens borgere var velkomne, og skal man aflæse fremmødet, var det et populært tiltag. Alle 90 stole i rummet var optaget, og folk måtte hente stole ind fra det tilstødende rum og stille sig langs væggene.

- Når vi går herfra i dag, så er vi forhåbentligt blevet klogere, sagde Marc Perera Christensen kort før konferencens start og understregede, at det ikke var et politisk møde:

- Vi står bag, fordi vi er interesserede i, at få et bredspektret perspektiv på Aarhus-bugten, og fordi vi ønsker at nuancere debatten. Ikke andet, sagde han.

- Mange mennesker er - forståeligt nok - optaget af bugten. Bugt, vand og by spiller sammen, og derfor er det også vigtigt, hvad der skal ske med den, sagde han.

Det er på opfordring fra Det Konservative Folkeparti, at byrådet nu er i gang med at udarbejde en visionsplan for bugten.